### NN 69/2017 (14.7.2017.), Odluka o gradskim porezima Grada Solina

Grad Solin

1653

Na temelju članka 42. stavka 1. Zakona o lokalnim porezima (»Narodne novine« br. 115/16) i članka 28. Statuta Grada Solina (»Službeni vjesnik Grada Solina« br. 7/09, 4/13 i 7/13) Gradsko vijeće Grada Solina na 2. sjednici održanoj 28. lipnja 2017. godine donijelo je

ODLUKU

O GRADSKIM POREZIMA GRADA SOLINA

I. OPĆE ODREDBE

Članak 1.

Ovom se Odlukom utvrđuju vrste gradskih poreza na području Grada Solina te određuju njihove stope, visina i način plaćanja istih.

Članak 2.

Gradski porezi Grada Solina su:

1. prirez porezu na dohodak

2. porez na potrošnju

3. porez na nekretnine.

II. VRSTE GRADSKIH POREZA

Prirez porezu na dohodak

Članak 3.

(1) Obveznici poreza na dohodak koji na području Grada Solina imaju prebivalište ili uobičajeno boravište plaćaju prirez porezu na dohodak po stopi od 10%.

(2) Osnovicu za obračun prireza porezu na dohodak čini ukupan iznos obračunatog poreza.

Porez na potrošnju

Članak 4.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 5.

(1) Obveznik poreza na potrošnju je pravna i fizička osoba koja pruža ugostiteljske usluge na području Grada Solina.

(2) Osnovica za obračun poreza na potrošnju je prodajna cijena pića po kojoj se piće proda u ugostiteljskim objektima, a u koju nije uključen porez na dodanu vrijednost.

Članak 6.

(1) Porez na potrošnju plaća se po stopi od 3% na osnovicu iz članka 5. ove Odluke.

(2) Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Porez na nekretnine

Članak 7.

Sva pitanja utvrđivanja, evidentiranja, nadzora, naplate i ovrhe poreza na nekretnine utvrdit će se posebnom Odlukom Gradskog vijeća Grada Solina do 30. studenog 2017. godine.

III. PRIJENOS OVLASTI I NADLEŽNA POREZNA TIJELA

Članak 8.

(1) Poslove u vezi s utvrđivanjem i naplatom prireza porezu na dohodak, u skladu sa Zakonom o lokalnim porezima, obavlja Ministarstvo financija, Porezna uprava.

(2) Poslovi u vezi s utvrđivanjem i naplatom poreza na potrošnju povjeravaju se Ministarstvu financija, Poreznoj upravi uz prethodnu suglasnost ministra financija (Narodne novine br. 1/17).

(3) Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima da Poreznoj upravi obračuna i uplati naknadu za poslove iz stavka 2. ovog članka u iznosu 5% od ukupno naplaćenih prihoda.

(4) Obračun i uplata naknade iz stavka 3. ovog članka izvršit će se u korist Državnog proračuna do zadnjeg dana u mjesecu za protekli mjesec.

(5) Poslove u vezi s utvrđivanjem i naplatom poreza na nekretnine obavljat će Grad Solin, Upravni odjel za proračun i računovodstvo.

IV. PRIJELAZNE ZAVRŠNE ODREDBE

Članak 9.

(1) Stupanjem na snagu ove Odluke prestaje važiti Odluka o gradskim porezima (»Službeni vjesnik Grada Solina«, br. 9/01, 5/07, 4/10 i 11/12) i Odluka o prirezu poreza na dohodak (»Službeni vjesnik Grada Solina«, br. 9/01 i NN RH br. 119/01).

(2) Svi postupci utvrđivanja i naplate gradskih poreza započeti prema odredbama odluka iz stavka 1. ovog članka dovršit će se po odredbama navedenih odluka.

Članak 10.

Ova Odluka stupa na snagu 1. kolovoza 2017. godine a objavit će se u »Narodnim novinama« i »Službenom vjesniku Grada Solina«.

Klasa: 021-05/17-01/05
 Urbroj: 2180/01-02-01-17-6
 Solin, 28. lipnja 2017.

Predsjednik
 Gradskog vijeća
 Renato Prkić, dipl. ing. el., v. r.